MT Il-Ġurnal Uffiċjali tal-Unjoni Ewropea L 140/2

REGOLAMENT TAL-KUMMISSJONI (UE) Nru 520/2011

tal-25 ta’ Mejju 2011

li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill dwar il-livelli massimi tar-residwi għal benalassil, boskalid, buprofeżin, karbofuran, karbosulfan, ċipermetrina, fluwopikolid, eżatijażoss, indossakarb, metaflumiżon, metossifenożid, parakkwat, prokloraż, spirodiklofen, protijokonażol u żossammid fi jew fuq ċerti prodotti

(Test b’relevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u annimali u li jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) tiegħu,

Billi:

(1) Il-livelli massimi ta’ residwu (MRLs) għal benalassil, karbofuran, karbosulfan, ċipermetrina, indossakarb, metossifenożid, parakkwat, prokloraż u żossammid ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005. Għal boskalid, buprofeżin, fluwopikolid, eżatijażoss, metaflumiżon, protijokonażol, u spirodiklofen, l-MRLs kienu stabbiliti f'Parti A tal-Anness III tar-Regolament (KE) Nru 396/2005.

(2) Skont l-Artikoli 6(2) u (4) tar-Regolament (KE) Nru 396/2005 saret applikazzjoni għall-modifikazzjoni tal-MRLs fis-seħħ għall-boskalid f'diversi uċuħ tar-raba'. L-użu awtorizzat tal-boskalid fin-NAFTA (Ftehim Nord-Amerikan għall-Kummerċ Ħieles) iwassal għal residwi ogħla mill-MRLs li hemm fl-Anness III mar-Regolament (KE) Nru 396/2005. Biex ikunu evitati ostakli kummerċjali għall-importazzjoni ta' ċirasa, basal, kurrat, tadam, brunġiel, ħjar, bettieħ, brokkli, kaboċċi, ħabaq, fażola niexfa, piżelli niexfa, żerriegħa tal-ġirasol u żerriegħa tar-rapa, hemm bżonn ta' MRLs ogħla.

(3) Skont l-Artikolu 8 tar-Regolament (KE) Nru 396/2005, dawn l-applikazzjonijiet ġew ivvalutati mill-Istati Membri kkonċernati u r-rapporti ta’ valutazzjoni tressqu lill-Kummissjoni.

(4) L-Awtorità Ewropea dwar is-Sikurezza tal-Ikel, minn hawn 'il quddiem “l-Awtorità”, evalwat l-applikazzjoni u r-rapport ta' evalwazzjoni, u eżaminat b'mod partikolari r-riskji għall-konsumatur u, fejn rilevanti għall-annimali, u tat opinjoni motivata dwar l-MRLs proposti (2). Hija ressqet dawn l-opinjonijiet lill-Kummissjoni u lill-Istati Membri u għamlithom disponibbli għall-pubbliku.

(5) Fl-opinjoni motivata tagħha, l-Awtorità kkonkludiet li l-kundizzjonijiet tagħha kollha dwar id-dejta ġew sodisfatti u li, fuq il-bażi tal-evalwazzjoni tal-istima ta' espożizzjoni tal-konsumatur għal 27 grupp speċifiku ta' konsumaturi Ewropej, il-modifiki irrikmandati mill-Awtorità għall-MRLs kienu aċċettabbli mil-lat tas-sikurezza tal-konsumatur. L-Awtorità qieset l-aktar tagħrif riċenti dwar il-karatteristiċi tossikoloġiċi tas-sustanzi. La l-espożizzjoni tul il-ħajja għal dawn is-sustanzi permezz tal-konsum tal-prodotti kollha tal-ikel li jista' jkun fihom dawn is-sustanzi, u lanqas l-espożizzjoni fil-medda qasira ta' żmien minħabba l-konsum estrem tal-prodotti kkonċernati ma wrew li kien hemm riskju li l-konsum aċċetabbli ta' kuljum (ADI) jew li d-doża ta’ referenza akuta (ARfD) jinqabżu.

(6) Fid-9 ta' Lulju 2010 il-Kummissjoni Codex Alimentarius (CAC) adottat il-limiti tal-Codex (CXLs) għal benalassil, boskalid, buprofeżin, karbofuran, karbosulfan, ċipermetrina, fluwopikolid, eżatijażoss, indossakarb, metaflumiżon, metossifenożid, parakkwat, prokloraż, spirodiklofen, protijokonażol u żossammid. Dawn is-CXLs għandhom jiddaħħlu fir-Regolament (KE) Nru 396/2005 bħala MRLs, bl-eċċezzjoni ta' dawk is-CXLs li mhumiex sikuri għal grupp ta' konsumaturi Ewropej u għal-liema l-Unjoni ppreżentat riżerva għas-CAC (3) ibbażata fuq rapport xjentifiku tal-Awtorità.

(7) Il-modifikazzjonijiet xierqa għall-MRLs, li huma msejsa fuq l-opinjoni motivata tal-Awtorità u b’kunsiderazzjoni għall-fatturi rilevanti tas-suġġett ikkonsidrat, jissodisfaw ir-rekwiżiti tal-Artikolu 14(2)(a)(e) tar-Regolament (KE) Nru 396/2005.

(8) Għaldaqstant, l-Annessi II u III tar-Regolament (KE) Nru 396/2005 għandhom jiġu emendati skont dan.

(9) Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,

ADOTTAT DAN IR-REGOLAMENT:

Artikolu 1

L-Annessi II u III mar-Regolament (KE) Nru 396/2005 huma emendati skont l-Anness ma' dan ir-Regolament.

Artikolu 2

Dan ir-Regolament għandu jidħol fis-seħħ l-għada tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, il-25 ta’ Mejju 2011. Għall-Kummissjoni Il-President José Manuel BARROSO

(1) ĠU L 70, 16.3.2005, p. 1.

(2) Ir-rapporti xjentifiċi tal-EFSA disponibbli fuq http://www.efsa.europa.eu:

Reasoned opinion of EFSA prepared by the Pesticides Unit (PRAPeR) on the modification of existing MRL for boscalid in various crops , EFSA Journal 2010; 8(9):1780. Ippubblikat: 16 ta' Settembru 2010. Adottat: 12 ta' Settembru 2010.

Rapport Xjentifiku tal-EFSA. Scientific and technical support for preparing a EU position in the 42nd Session of the Codex Committee on Pesticide Residues (CCPR), EFSA Journal 2010; 8(11):1560. Ippubblikat: 26 ta' Novembru 2010. Adottat: 24 ta’ Marzu 2010.

(3) Rapporti tal-Kumitat tal-Codex dwar ir-Residwi tal-Pestiċidi disponibbli fuq: http://www.codexalimentarius.net/web/archives.jsp?year=10

ALINORM 10/33/REP. JOINT FAO/WHO FOOD STANDARDS PROGRAMME CODEX ALIMENTARIUS COMMISSION. Appendiċi II u III. It-33 Taqsima. International Conference Centre, Geneva, Switzerland, 5 - 9 July 2010.